江上早起
作者：蘇轍
朝代：宋

paragraphs: 晨興孤舟上，盥濯夜氣清。
整巾未皇坐，雙艣軋已鳴。
日出江霧散，江上山從橫。
區區茅舍翁，曉出露氣腥。
收筒得大鯉，愛惜不忍烹。
持之易斗粟，朝飯厭魚羹。
蕭蕭遠風起，泛泛野雁驚。
忽過百餘里，山水互變更。
逢舟問所如，彼此不知名。
超超江湖間，殊勝地上行。
旦游市井喧，莫宿無人聲。
江上誠足樂，無怪陶朱生。